Вывучаем слоўнікавыя словы ў II–IV класах

*Дадатковы матэрыял у дапамогу настаўнікам руска- і беларускамоўных школ*

Для ўстаноў агульнай сярэдняй адукацыі
з рускай мовай навучання і выхавання

ІІ клас

**Талерка** — посуд звычайна круглай формы, з якога ўжываюць першыя і другія стравы.

Абазначае прадмет, адказвае на пытанне ***што?***.

Матэрыял з мэтай прапедэўтыкі вывучэння тэмы “Аднакаранёвыя словы”: талерачка.

*Прыклады спалучэнняў з іншымі словамі:* керамічная талерка, прыгожая талерка, каляровая талерка, дэкаратыўная талерка, падаць талерку, вымыць талерку.

*Прыклады сказаў:* Ежа на талерцы выглядала вельмі апетытна. Гена ненаўмысна разбіў талерку. Трымайце талеркі ў чысціні! Быць не ў сваёй талерцы.

Загадкі

* Быць глыбокай або мелкай можа на стале … *(талерка).*
* Суп, катлеткі і блінцы на стол падаюць у … *(талерцы).*
* Мне сказаў Валерка: “Летам на градзе
Белая талерка пад лісцем расце”. *(Патысон.)*
* Жоўтая талерка па небе ходзіць, але не ўсім годзіць. *(Сонца.)*
* **Талерку арэхаў нехта ноччу раскідае, а раніцай збірае. *(Зоркі.)***

*Прыказкі і прымаўкі*

Разбітую талерку не склеіць. Зямля — талерка: што пакладзеш, тое і возьмеш. Нічога не робіць, а талерка поўная.

*Прыметы*

Разбіць талерку — да шчасця, да белай паласы ў жыцці. Перад тым як сесці за вясельны стол, маладыя разбіваюць талерку і разам пераступаюць праз аскепкі, каб не сварыцца ў шлюбе. Узяў у кагосьці вядро, кошык, слоік, талерку — не вяртай пустымі, палажы што-небудь (цукеркі, хлеб) — больш у цябе будзе.

Слова ў творах

Для каго цукерка?

На стале стаіць талерка,

А на ёй — адна цукерка.

Ці для мамы? Ці для таты?

Для сястрычкі ці для брата?

Для каго — не зразумеў,

А таму — узяў ды з’еў.

*Т. Кіявіцкая*

Дожджык

Ідзі, ідзі, дожджыку,

Звару табе боршчыку,

Пастаўлю пад лаўкаю,

Накрыю лапаткаю.

Пастаўлю пад сенцамі,

Накрыю паленцамі.

Пастаўлю пад елкаю,

Накрыю талеркаю.

Талерка не здымецца,

Дожджык не сунімецца.

Дожджыку нам трэба,

Каб было больш хлеба.

*В. Вітка*

Што не так?

Ходзім змалку мы па столі,

да падлогі — галавой,

і таму з гадамі болей

заўважаем за сабой,

што ядзім талеркай з лыжкі,

ставім печ у чыгунок,

сшыткам у алоўку пішам,

у ніткі змотваем клубок,

покуль з дыму ўецца комін

ды на кісцы печ ляжыць...

Калі ўсё як след запомніў,

што мы зблыталі, скажы.

*А. Зэкаў*

Хто чым займаўся

Марына

гартала

буквар.

Карабель

майстраваў

Макар.

А капрызуля Валерка

капрызнічаў

над талеркай.

*А. Зэкаў*

Цікавыя звесткі

* Першыя талеркі былі з гліны. Керамічныя талеркі аднымі з першых з’явіліся ў Кітаі.
* Многія людзі сцвярджаюць, што бачылі ў небе НЛА — лятаючую талерку.

**Відэлец** — сталовы прыбор у выглядзе стрыжня з тонкімі зубцамі (звычайна двума, трыма або чатырма).

Абазначае прадмет, адказвае на пытанне ***што?***.

*Матэрыял з мэтай прапедэўтыкі вывучэння тэмы “Аднакаранёвыя словы”:* відэльчык.

*Прыклады спалучэнняў з іншымі словамі:* рыбны відэлец, старажытны відэлец, відэлец для садавіны, музейны відэлец.

*Прыклады сказаў:* Матуля купіла прыгожы набор відэльцаў. А ці ёсць у вас дома відэлец для спагеці?

Загадкі

* Каб з’есці сасіску ці катлету, трэба ўзяць жалязяку гэту. *(Відэлец.)*
* Мы — сталовыя прыборы з вострымі зубцамі.
Падчапляем памідоры, мяса і салямі.
* Рагаты, а не бык. Ежу бярэ, а не есць.
Людзям падае, а потым у шафу ідзе.

*Прыказка*

Відэльцам — што вудаю, а лыжкай — што невадам.

*Прымета*

Упаў відэлец — нехта спяшаецца, будзе госць.

Слова ў творах

Чым што есці?

Хто з сяброў падкажа Мішку,

Як патрэбна есці ўсё ж.

Чэрпае пюрэ ён лыжкай,

А відэльцам лезе ў боршч.

*А. Зэкаў*

Саўка за сталом

Ляжаць ля талеркі відэлец і нож.

Дзве чыстыя лыжкі ляжаць —

Ну і што ж?

Ляжаць — хай ляжаць, іх не буду чапаць.

Яны не чапаюць мяне і маўчаць.

З талеркі ён сёрбае крупнік — ой-ой!

Кавалачак мяса хапае рукой.

Ён пальцамі ловіць у шклянцы кампот,

Абрусам ён выцер і шчокі, і рот.

Відэлец не ўцерпеў:

— За цэлы мой век

Мне трапіўся першы такі чалавек!

Ускочыла лыжка —

І ну рагатаць:

— Хі-хі, ха-ха-ха,

Ён дурненькі, відаць!

Саскочылі разам яны са стала —

Ніякая сіла спыніць не магла.

Відэлец, і лыжка, і нож — ля дзвярэй.

Збянтэжыўся Саўка:

— Чакайце, эгей!

Усе ўцякаюць, вяртацца не хочуць.

— Хі-хі, ха-ха-ха! — толькі лыжкі рагочуць.

*Э. Агняцвет*

Цікавыя звесткі

* Відэльцы XVI-XVII ст. мелі адносна кароткія ручкі і два доўгія зубцы, ужываліся не як індывідуальная прылада, а толькі для накладання страў з мяса, птушкі і інш. з агульнага блюда (пасля чаго іх елі рукамі), пра што захавалася прыказка: “Лыжка за халявай, а відэлец — на стале” (лыжку, у адрозненне
ад відэльца, шляхта насіла з сабой за халявай ботаў).
* Зараз існуе больш за дзесяць відаў відэльцаў у залежнасці ад прызначэння.

**Тэатр**[[1]](#footnote-1)\*\* — будынак для відовішчаў; сцэнічнае мастацтва.

Абазначае прадмет, адказвае на пытанне ***што?***.

*Матэрыял з мэтай прапедэўтыкі вывучэння тэмы “Аднакаранёвыя словы”:* тэатрал, тэатральны, тэатралізаваны, кінатэатр, амфітэатр.

*Прыклады спалучэнняў з іншымі словамі:* оперны тэатр, тэатр лялек, старажытны тэатр, любіць тэатр.

*Прыклады сказаў:* Сябры, наведвайце тэатры! Мы з сябрамі дамовіліся схадзіць у Тэатр юнага гледача. Не ў кожным горадзе ёсць свой тэатр.

Загадка

Там ёсць сцэна і заслона,

Ёсць афіша і антракт.

А галоўнае — акцёры.

Ведаеш, аб чым я, так? *(Тэатр.)*

*Прыказкі і прымаўкі*

Тэатр для акцёра — храм. Тэатр пачынаецца з вешалкі.

*Прыметы*

Нельга акцёру жадаць поспеху ў спектаклі — гэта злая прымета. У грымёрку трэба ўваходзіць з левай нагі, а на сцэну — з правай.

Слова ў творах

Тэатр лялек

Наведайце тэатр лялек.

Тут можна адпачыць.

Лялькай чалавек кіруе —

Будзе лялька жыць!

Вось Лісічка. Тут Ваўчок.

Пеўнік на руцэ акцёра.

Лялька ролю сваю грае,

Не пазнаўшы гора.

*А. Мітраховіч*

Пра тэатр

Нам купілі з Асяй

Два квіткі ў касе.

Каб сядзелі ў тэатры

З Асяй на спектаклі.

Мы сядзелі да канца

У тэатры цэлых дзве гадзіны,

Нам вельмі спадабалася,

Як артысты кланяліся.

*(верш Ю. Нязнанава ў перакладзе на беларускую мову А. Мітраховіч)*

Цікавыя звесткі

* У XVI ст. на тэрыторыі Беларусі ўзнік лялечны тэатр — батлейка, які даваў паказы на кірмашах і плошчах у гарадах і мястэчках.
* Для жыхароў і гасцей рэспублікі працуюць 28 дзяржаўных прафесійных тэатраў.
* 27 сакавіка адзначаецца Сусветны дзень тэатру.
1. \*\* Пазначанае слоўнікавае слова вывучаецца таксама ва ўстановах агульнай сярэдняй адукацыі з беларускай мовай навучання і выхавання. [↑](#footnote-ref-1)